Коми Республикаса Юралысь Вячеслав Гайзер аддзысьлiс Инта районлöн Абезь посёлокса да Косьювом да Петрунь сиктъясса школаясын велöдысьяскöд

В.Гайзер чолöмалiс велöдысьясöс локтан профессиональнöй праздникöн да сетiс налы почёт грамотаяс да аттьöалана гижöдъяс. Накöд сёрнитiгöн Республикаса Юралысь висьталiс, кутшöмöсь матысса кадö республика сöвмöдöмын медся колана шöр могъясыс, а сiдзжö вежсьöмъясыс, кутшöмъяс виччыссьöны велöдöмын.

«Кутас пöртсьыны олöмö уджтас, мый йитчöма öтувъя велöдöм выльмöдöмкöд, сылысь материально-техническöй база ёнмöдöмкöд, пöжарысь видзчысьöмкöд, школаяс стрöитöмкöд. Матысса 2-3 воясö йöзöс велöдан юкöнсö сьöмöн могмöдöмыс вужвыйöн вежас тайö учреждениеяслысь чужöмбансö. Тайöс быть колö вöчны регионлы, кор сёрниыс мунö велöдöм сöвмöдöм йылысь. Аскиа луныс сы сайын, кыдзи школаясын кутасны велöдчыны, быдмыны миян челядь», – висьталiс Вячеслав Гайзер.

 Республикаса Юралысь тшöктiс Регионса йöзöс велöдан министерстволы Коми наука шöринлöн Кыв, литература да история институтса учёнöйяскöд öтув дасьтыны школаясын коми кыв велöдöм вылö торъя типöвöй набор. Комплексъяссö, кытчö пырасны коми литература, уджалан тетрадьяс, методика боксянь материалъяс, коми гижысьяслöн портретъяс да картинаяс, колö мöдöдны республикалöн став школаö.